Diari Oficial de la Generalitat Valenciana


Sumari del DOGV 9752, del 26-12-2023 (2023/12250)

RESOLUCIÓ de 13 de desembre de 2023, del director general de Relacions amb les Corts, de la Presidència de la Generalitat, per la qual es publica el conveni d'encàrrec de gestió, pel qual l'Agència Valenciana de Seguretat i Resposta a les Emergències encarrega a l'Ajuntament del Puig de Santa Maria l'activitat d'instrucció policial en els cursos d'accés a les diferents escales i categories de policia local organitzats per l'Institut Valencià de Seguretat Pública i Emergències (IVASPE).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9752

Data del DOGV
:   26-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12429


Data del document
:   13-12-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de desembre de 2023, del director general de Relacions amb les Corts, de la Presidència de la Generalitat, per la qual es publica el conveni d'encàrrec de gestió, pel qual l'Agència Valenciana de Seguretat i Resposta a les Emergències encarrega a l'Ajuntament del Puig de Santa Maria l'activitat d'instrucció policial en els cursos d'accés a les diferents escales i categories de policia local organitzats per l'Institut Valencià de Seguretat Pública i Emergències (IVASPE). [2023/12199]  
  
  
  
La Generalitat Valenciana a través de l'Agència Valenciana de Seguretat i Resposta a les Emergències, i l'Ajuntament del Puig de Santa Maria han subscrit, prèvia tramitació reglamentària, els dies 5 i 1 de desembre de 2023, respectivament, el conveni d'encàrrec de gestió de l'activitat d'instrucció policial en els cursos d'accés a les diferents escales i categories de policia local organitzats per l'IVASPE, per la qual cosa conforme amb el que es preveu en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 12 de desembre de 2023 i número 1146/2023, procedeix la publicació en el Diari Oficial de la Generalitat Valenciana d'aquest conveni, que figura annex a aquesta resolució.  
  
València, 13 de desembre de 2023.- El director general de Relacions amb les Corts: Jorge Bellver Casaña.  
  
  
Conveni d'encàrrec de gestió, pel qual l'Agència Valenciana de Seguretat i Resposta a les Emergències encarrega a l'Ajuntament del Puig de Santa Maria l'activitat d'instrucció policial en els cursos d'accés a les diferents escales i categories de policia local organitzats per l'IVASPE  
  
Reunits  
D'una part, Elisa María Núñez Sánchez, consellera de Justícia i Interior de la Generalitat, nomenada per Decret 11/2023, de 19 de juliol, del president de la Generalitat, pel qual nomena les persones titulars de les vicepresidències i de les conselleries, les competències de les quals li venen atribuïdes pel Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, que actua en qualitat de presidenta de l'Agència Valenciana de Seguretat i Resposta a les Emergències (d'ara en avant AVSRE), en nom i representació d'aquesta, d'acord amb el que estableixen els articles 6.1.a) i 11.1.b) de la Llei 4/2017, de 3 de febrer, de la Generalitat, per la qual es crea l'AVSRE, en conferir a la persona titular de la Presidència de l'AVSRE la signatura de convenis en matèries que siguen competència de l'Agència, la qual es troba autoritzada a aquests efectes per Acord del Consell, de data 3 de novembre de 2023.  
D'una altra part, l'Ajuntament del Puig de Santa Maria (d'ara en avant Ajuntament), amb NIF S0004303-V, i en el seu nom i representació, Vicente Porta Correres, alcalde del Puig de Santa Maria, d'acord amb les atribucions que li confereix la Llei 7/1985, de 2 d'abril reguladora de les bases del règim local.  
Les parts intervenen en la representació i amb les facultats que els seus respectius càrrecs els confereixen, i es reconeixen mútuament capacitat i legitimació necessària en dret per a atorgar i signar aquest conveni, i en virtut d'això;  
  
EXPOSEN  
  
Primer  
L'article 3.2.b) de la Llei 4/2017, de 3 de febrer, per la qual es crea l'AVSRE, n'estableix com un dels objectius, la direcció i gestió de les polítiques relacionades amb la formació i selecció de policies locals, si bé el Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE, en l'article 19, atribueix a l'Institut Valencià de Seguretat Pública i Emergències (d'ara en avant IVASPE), com a òrgan adscrit a aquesta, les competències en matèria d'investigació, formació i perfeccionament professional, entre d'altres, de les policies locals.  
  
Per la seua part, la Llei 17/2017, de 13 de desembre, de coordinació de policies locals de la Comunitat Valenciana, en l'article 41, disposa que per a adquirir la condició de funcionari de carrera en els respectius cossos de policia local de la Comunitat Valenciana s'ha de superar el preceptiu curs selectiu de formació a realitzar en l'IVASPE. En conseqüència, els aspirants, després de superar les fases d'oposició o concurs oposició convocades per les diferents corporacions locals, han de realitzar l'esmentat curs que deriven d'aquests, i que culminen en l'IVASPE els processos selectius iniciats pels municipis.  
  
  
Segon  
El Decret 179/2021, de 5 de novembre, del Consell, d'establiment de les bases i criteris generals per a la selecció, promoció i mobilitat en els cossos de policia local de la Comunitat Valenciana, en l'article 9.7, estableix que per a la realització de l'esmentat curs selectiu es comptarà amb el personal instructor que exerceix la condició de personal docent col·laborador de l'IVASPE. En aquest context i amb la pretensió d'establir un pla de transferència de coneixement, resulta necessari que aquest personal instructor posseïsca la condició de policia, a fi que puguen transferir els seus coneixements, experiències, destreses i capacitats a l'alumnat participant en els cursos, en convertir-se així en un referent, perquè seran els encarregats de l'observació directa i avaluació actitudinal d'aquests, així com de la impartició de l'especialitat d'instrucció policial al llarg dels cursos.  
  
  
Tercer  
No obstant això, en l'actualitat, la Comunitat Valenciana no compta amb un cos de policia autonòmica els efectius de la qual puguen exercir les labors d'instrucció policial; per això, adduint raons d'eficàcia i com que no es posseixen els mitjans tècnics ni personals idonis per a acomplir-les, l'AVSRE considera convenient conferir a l'Ajuntament, pel fet d'haver mostrat el seu interés, a adherir-se a l'estipulat en el Conveni Marc de col·laboració, subscrit l'11 d'octubre de 2023, entre l'AVSRE i la Federació Valenciana de Municipis i Províncies (d'ara en avant FVMP), un encàrrec de gestió de les regulades en l'article 11 de la Llei 40/2015, d'1 d'octubre, de règim jurídic del sector públic, a través de determinats membres del seu cos de policia local, a fi de coadjuvar en la formació de l'alumnat dels cursos selectius, amb la posada en coneixement de les funcions habitualment exercides per aquests efectius.  
  
  
Quart  
Davant la singularitat de determinades especialitats impartides en els cursos organitzats per l'IVASPE, així com l'evident necessitat que siguen membres de la policia local els que exercisquen les funcions del personal instructor, tant l'AVSRE com l'Ajuntament coincideixen a considerar d'interés aquesta col·laboració, a fi de potenciar la formació, de tal manera que repercutisca en un ensenyament de qualitat i siga beneficiós per a l'acompliment dels futurs membres de la policia local.  
  
Quint  
Que la Llei 8/2010, de 23 de juny, de règim local de la Comunitat Valenciana, disposa en l'article 111.1, que les entitats locals de la Comunitat Valenciana podran cooperar entre si o amb l'administració (…) de la comunitat autònoma a través de convenis.  
Per tot el que s'ha exposat, i de conformitat amb la normativa anteriorment esmentada, les parts acorden subscriure aquest conveni singular per a l'encàrrec de gestió consistent a desenvolupar l'activitat d'instrucció policial, en els cursos d'accés a les diferents escales i categories de la policia local organitzats per l'IVASPE, que estaran regits per les següents:  
  
  
  
  
Clàusules  
  
Primera. Objecte  
Constitueix l'objecte d'aquest conveni entre l'AVSRE i l'Ajuntament, l'adhesió al Conveni Marc subscrit l'11 d'octubre de 2023, entre l'AVSRE i l'FVMP, mitjançant la formalització d'un encàrrec de gestió perquè, a través dels efectius que es determinen del seu cos de policia local, impartisquen l'especialitat d'instrucció policial en els cursos selectius d'accés a les diferents escales i categories de policia local organitzats per l'IVASPE, de tal manera que transferisquen a l'alumnat, en la seua condició de personal docent col·laborador, les experiències, destreses i habilitats que han anat adquirint al llarg de la seua trajectòria com a funcionaris de carrera dels cossos de policia local, i servisquen com a referents per al futur acompliment de les funcions atribuïdes als funcionaris de policia local.  
Les activitats de formació objecte de l'encàrrec de gestió tindran un caràcter merament material i tècnic, sense que en cap cas la seua realització supose la cessió de la titularitat per part de l'AVSRE ni dels elements substantius del seu exercici, ja que és responsabilitat de l'AVSRE dictar tots els actes o les resolucions de caràcter jurídic que donen suport, o en els quals s'integren, les activitats materials objecte de l'encàrrec de gestió.  
  
Segona. Àmbit subjectiu d'aplicació  
Són parts d'aquest conveni, d'una banda, l'AVSRE, a través de l'IVASPE, com a òrgan encarregat d'organitzar els cursos selectius que han de comptar amb personal instructor, a més d'òrgan comanador.  
  
D'altra banda, l'Ajuntament, com a òrgan encomanat, que estant associat a l'FVMP i mitjançant el cos de policia local, resulta interessat a coadjuvar amb l'activitat d'instrucció policial en els cursos formatius organitzats per l'IVASPE, el qual s'afig a l'estipulat en el Conveni Marc subscrit l'11 d'octubre de 2023 entre l'AVSRE i l'FVMP.  
  
  
Tercera. Mitjans d'execució  
L'Ajuntament posarà a la disposició de l'AVSRE, amb destinació en l'IVASPE, un llistat d'efectius que lliurement determinen per a la realització de les tasques encomanades.  
Les acciones formatives que necessiten les tasques d'instrucció requeriran la presència de determinats efectius tant en el torn de matí com en el torn de vesprada, en cas que es realitzen cursos amb eixe horari, el nombre del qual variarà en funció del volum de l'alumnat que hi participe. A més, es disposarà d'un altre efectiu que tindrà encomanades les labors de coordinació. La selecció d'aquest personal, tenint en compte el llistat prèviament emés, serà duta a terme per l'IVASPE fins a cobrir-ne les necessitats, mitjançant el procediment que considere més oportú, i es publicarà en qualsevol cas.  
  
Les activitats encomanades, de conformitat amb l'article 11.2 de la Llei 40/2015, d'1 d'octubre, de règim jurídic del sector públic, seran exercides a l'empara dels paràmetres i criteris prèviament determinats per l'IVASPE, a fi d'homogeneïtzar i coordinar la instrucció policial, a l'efecte que l'alumnat reba una formació coherent, estructurada i uniforme.  
A fi de substanciar aquesta homogeneïtzació, als efectius del cos de policia local de l'Ajuntament, que desenvolupen l'activitat encomanada, rebran per part de l'IVASPE un curs formatiu on queden fixats els paràmetres i criteris d'actuació requerits per aquest Institut.  
  
  
Quarta. Obligacions de les parts i finançament de l'encàrrec de gestió  
L'Ajuntament designarà, mitjançant l'elaboració d'un llistat que posarà a la disposició de l'AVSRE, amb destinació a l'IVASPE, aquells efectius del seu cos de policia local que siguen els encarregats de materialitzar l'activitat encomanada en els cursos selectius organitzats per l'IVASPE, que serà exercida en la forma i mode que aquest Ajuntament lliurement determine.  
En contraprestació, l'AVSRE, quedarà obligada a abonar a l'Ajuntament una quantitat econòmica destinada a compensar els serveis prestats de manera extraordinària pels seus efectius de policia local.  
Aquesta quantia variarà en funció del nombre d'hores d'instrucció policial prestades per cada efectiu de policia local que s'haja necessitat en els diferents cursos organitzats per l'IVASPE, a raó de vint euros (20 €) per hora realment exercida en l'activitat encomanada, si bé s'estableix com a import màxim a abonar a l'Ajuntament la quantia de quatre mil seixanta-cinc euros (4.065 €).  
En finalitzar cada curs selectiu on s'haja utilitzat personal instructor, l'import de la contraprestació concreta a satisfer a l'Ajuntament encomanat serà determinat en aquest moment, mitjançant certificació expedida per l'IVASPE, una vegada verificada la documental obrant, en què queden acreditades les hores realment realitzades en les labors d'instrucció per cada efectiu de policia local, que seran les obtingudes mitjançant el resultat de multiplicar les hores acreditades per la quantia prèviament estipulada de 20 euros. Una vegada feta la seua certificació i conformitat es procedirà a abonar-les.  
L'abonament de la contraprestació que corresponga pels cursos s'efectuarà amb càrrec al capítol II, de la secció, «Servei i programa pressupostari 91.19.86.1284.733.02», de l'Agència Valenciana de Seguretat i Resposta a les Emergències, del pressupost de la Generalitat Valenciana.  
  
Quinta. Òrgan mixt de seguiment i control de les actuacions  
Es crea un òrgan mixt de seguiment i control format per dos representants de l'AVSRE i dos representants de l'Ajuntament.  
La persona titular de la direcció de l'AVSRE nomenarà els representants d'aquesta, així com la persona que assumisca la presidència de l'òrgan mixt. La presidència dirimirà amb el seu vot els empats.  
L'Ajuntament designarà els seus representants, així com la persona que assumisca la secretaria de l'òrgan mixt de seguiment i control.  
L'òrgan mixt de seguiment i control serà l'encarregat de supervisar l'execució del conveni, així com d'adoptar les decisions i dictar les instruccions necessàries a fi d'assegurar la correcta realització de les activitats, incloent-hi, a aquest efecte, la solució, en primera instància, de les controvèrsies d'interpretació i compliment que puguen plantejar-s'hi.  
  
Durant la vigència del conveni, l'òrgan mixt de seguiment i control es reunirà, de manera ordinària, almenys una vegada abans del seu venciment, sense perjudici que, de manera extraordinària i quan així es considere oportú, es reunisca les vegades que siguen pertinents i resulten necessàries.  
  
Sexta. Vigència  
Aquest conveni singular, pel qual es formalitza l'encàrrec de gestió, tindrà eficàcia des de la data de la seua signatura i en mantindrà la vigència fins al 31 de desembre de 2023.  
No obstant l'anterior, tal com s'estipula en la clàusula setena del Conveni Marc subscrit entre l'AVSRE i l'FVMP, del qual aquest conveni singular deriva, en cas que l'Ajuntament haja atés la sol·licitud de col·laboració del director general de l'AVSRE, de 17 de febrer de 2023, per la qual s'instava la cooperació dels ajuntaments que resultaren interessats, mitjançant l'aportació d'efectius dels seus cossos de policia local, per a exercir les funcions de personal instructor en els cursos selectius d'accés a les diferents escales i categories de policia local organitzats per l'IVASPE iniciats a partir de l'1 de gener de 2023, seran imputables a aquest conveni les despeses derivades de la prestació de l'activitat d'instrucció policial que haja sigut executada de manera extraordinària pels seus efectius, sempre que estiga degudament justificada i s'haja realitzat en ocasió del desenvolupament de les accions formatives iniciades des del principi de l'any actual, tenint en compte la seua necessària cobertura pressupostària, atés que es pretén la continuïtat dels seus serveis en resultar coincidents amb l'objecte i altres condicions convingudes.  
  
  
Setena. Naturalesa, normativa i jurisdicció  
Aquest conveni d'encàrrec de gestió té naturalesa administrativa, si bé queda sostret de la normativa aplicable a la contractació del sector públic, de conformitat amb l'article 6 de la Llei 9/2017, de 8 de novembre, de contractes del sector públic.  
De la mateixa manera queda també al marge del que regula, a propòsit dels convenis, en el capítol VI, del títol preliminar de la Llei 40/2015, d'1 d'octubre, de règim jurídic del sector públic, per mitjà de l'article 48.9, per tant haurà de seguir les normes específiques per a les comandes de gestió, així com les normes bàsiques d'estabilitat pressupostària i sostenibilitat financera, atés que es finançaran les activitats objecte de l'encàrrec, que substanciaran la seua tramitació de conformitat amb el que disposa el Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, en tractar-se d'un conveni que instrumenta un encàrrec de gestió entre diferents administracions públiques.  
  
L'existència de qualsevol tipus de discrepància entre les parts, amb relació a la interpretació o execució del conveni, que no s'haja pogut resoldre en el si de l'òrgan mixt de seguiment i control, es resoldrà d'acord amb el que, a aquest efecte, determinen els jutjats i tribunals de l'ordre jurisdiccional contenciós administratiu.  
No obstant això, qualsevol de les parts podrà procedir a la resolució del conveni si no es compleixen les obligacions per qualsevol d'aquests en els termes acordats, i també quan concórrega alguna altra de les causes d'extinció establides en la clàusula novena.  
Contra aquest conveni és possible interposar un recurs jurisdiccional contenciós administratiu davant la sala contenciosa administrativa, del Tribunal Superior de Justícia de la Comunitat Valenciana, conformement estableix l'article 10 de la Llei 29/1998, de 13 de juliol, de la jurisdicció contenciosa administrativa.  
  
Octava. Protecció de dades i seguretat de la informació  
En tot cas, els ajuntaments dels quals depenguen els cossos de policia local encomanats tindran la condició d'encarregat del tractament de les dades de caràcter personal a les quals puguen tindre accés en execució d'aquest encàrrec de gestió, i els serà aplicable el que disposa la Llei orgànica 3/2018, de 5 de desembre, de protecció de dades personals i garantia dels drets digitals, així com el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades.  
  
Per consegüent, les parts no aplicaran aquestes dades ni les utilitzaran per a finalitats diferents de la prestació de l'objecte d'aquest encàrrec, i no les comunicaran, ni tan sols per a conservar-les, a altres persones físiques o jurídiques, excepte en els casos previstos legalment.  
Les parts es comprometen a adoptar les mesures de caràcter tècnic i organitzatiu necessàries que garantisquen la seguretat de les dades de caràcter personal i eviten la seua alteració, pèrdua de tractament i accés no autoritzat, tenint en compte l'estat de la tecnologia, la naturalesa de les dades emmagatzemades i els riscos a les quals estan exposades, provinguen de l'acció humana o del mitjà físic o natural.  
A aquest efecte, la informació relativa al tractament i protecció de dades de caràcter personal que resulte de l'execució d'aquest conveni es troba disponible en l'enllaç següent:  
https://participacio.gva.es/es/registre-de-tractament-de-dades  
  
Novena. Causes d'extinció  
Aquest conveni, a més del que preveu la clàusula setena, podrà ser extingit per les causes següents:  
a) El transcurs del termini de vigència.  
b) La impossibilitat sobrevinguda de complir la fi.  
c) Subscripció d'un nou conveni que el substituïsca.  
d) L'acord unànime de les parts.  
e) L'incompliment de les obligacions i compromisos assumits per part d'algun dels signants. En aquest cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o els compromisos que es consideren incomplits. Si transcorregut el termini indicat en el requeriment persisteix l'incompliment, s'entendrà resolt el conveni. La resolució del conveni per aquesta causa podrà comportar la indemnització dels perjudicis causats que seran valorats, si és el cas, per l'òrgan mixt de seguiment i control.  
f) Per decisió judicial declaratòria de la nul·litat del conveni.  
g) Per qualsevol altra causa diferent de les anteriors previstes en el mateix conveni o en altres lleis.  
Si quan concórrega qualsevol de les causes d'extinció del conveni hi ha actuacions en curs d'execució, les parts podran acordar la continuació i finalització de les actuacions en curs que consideren oportunes i establir un termini improrrogable per a finalitzar-lo; transcorregut el termini, s'haurà de realitzar la liquidació d'aquests.  
  
Desena. Publicitat  
Es donarà l'oportuna publicitat activa a aquest conveni en el Portal de Transparència de la Generalitat, conformement estableixen els articles 12.1 i 21 de la Llei 1/2022, de 13 d'abril, de transparència i bon govern de la Comunitat Valenciana. A més, i de conformitat amb l'article 11.3.b) de la Llei 40/2015, d'1 d'octubre, de règim jurídic del sector públic, el conveni haurà de ser publicat en el Diari Oficial de la Generalitat Valenciana, ja que es tracta del butlletí oficial de l'òrgan comanador, sense perjudici de ser publicat en altres butlletins oficials.  
  
I, en prova de conformitat amb tot l'esmentat més amunt, en l'exercici de les facultats que legalment corresponen a cadascun dels signants, i obligant les administracions públiques que cadascú representen, se signa aquest conveni de comanda de gestió.  
  
València, a la data de la signatura.  
Per l'AVSRE, la consellera de Justícia i Interior: Elisa María Núñez Sánchez.  
5 de desembre de 2023  
  
Per l'Ajuntament, l'alcalde: Vicente Porta Carreres  
1 de desembre de 2023